รายงานคณะกรรมการตรวจสอบ

คณะกรรมการ บริษัท สยามเจเนอรัลแฟคตอริ่ง จำกัด (มหาชน) ได้แต่งตั้งคณะกรรมการตรวจสอบ
โดยกำหนดวาระการดำรงตำแหน่ง
และการปฏิบัติหน้าที่ตามที่คณะกรรมการบริษัทได้มอบหมายเป็นลายลักษณ์อักษร
คณะกรรมการตรวจสอบประกอบด้วยกรรมการอิสระ จำนวน 3 ท่าน ได้แก่

1.  นายพินิจ วุฒิพันธุ์ ประธานกรรมการตรวจสอบ

2.  นางศุภณัฐ พงษ์เสริม กรรมการตรวจสอบ

3.  นายพิพัฒน์ อินทร์พงษ์พันธุ์ กรรมการตรวจสอบ

  โดยมี นางสุกัญญา จันทร์เทพ ผู้ตรวจสอบภายในเป็นผู้จดบันทึกรายงานการประชุม

ในระหว่างปี 2554 คณะกรรมการตรวจสอบได้จัดให้มีการประชุม รวมทั้งสิ้น 5 ครั้ง
โดยได้ประชุมร่วมกับผู้สอบบัญชี ฝ่ายบัญชี และการเงิน ผู้บริหาร เพื่อพิจารณาเรื่องต่างๆ ดังนี้

-   รายงานทางการเงิน

  คณะกรรมการตรวจสอบได้สอบทานงบการเงินรายไตรมาส และประจำปีของบริษัทฯ
  ร่วมกับผู้สอบบัญชี ฝ่ายจัดการ และหน่วยงานตรวจสอบภายใน โดยได้พิจารณาในประเด็นที่สำคัญ
  และให้คำแนะนำ รวมทั้งข้อคิดเห็นที่เป็นประโยชน์และมีการเปิดเผยข้อมูลที่สำคัญ
  อย่างเพียงพอและทันเวลา สอดคล้องกับกฎหมายและประกาศที่เกี่ยวข้อง
  ตามกฎเกณฑ์ของตลาดหลักทรัพย์แห่งประเทศไทย
  และสำนักงานคณะกรรมการกำกับหลักทรัพย์และตลาดหลักทรัพย์
  เป็นไปตามมาตรฐานการบัญชีที่รับรองทั่วไป และถือปฏิบัติโดยสม่ำเสมอ
  ซึ่งผู้สอบบัญชีได้แสดงความเห็นไว้แล้วในรายงานของผู้สอบบัญชีที่เสนอต่อคณะกรรมการบริษัทและผู้ถือหุ้น
  โดยผู้สอบบัญชีได้ปฏิบัติหน้าที่และแสดงความเห็นอย่างเป็นอิสระ

-   การควบคุมภายในและการบริหารความเสี่ยง

  คณะกรรมการตรวจสอบได้สอบทานความเพียงพอของระบบการควบคุมภายในของบริษัทฯ
  โดยพิจารณาจากรายงานของหน่วยงานตรวจสอบภายใน เพื่อประเมินความเพียงพอเหมาะสม
  และความมีประสิทธิภาพของระบบการควบคุมภายใน การบริหารจัดการความเสี่ยงของบริษัทฯ
  การดำเนินงานของฝ่ายบริหารที่สอดคล้องกับนโยบาย และอำนาจอนุมัติที่กำหนดไว้

-   การกำกับดูแลงานตรวจสอบภายใน

  คณะกรรมการตรวจสอบได้พิจารณาความเป็นอิสระของหน่วยงานตรวจสอบภายใน
  ขอบเขตการปฏิบัติงาน แผนการตรวจสอบประจำปี รายงานผลการตรวจสอบ
  การติดตามผลการแก้ไขตามรายงานการตรวจสอบในประเด็นที่สำคัญ
  ให้คำแนะนำในการพัฒนาปรับปรุงการปฏิบัติงานตรวจสอบ ให้มีประสิทธิภาพ
  พิจารณาความเหมาะสมของงบประมาณ
  และการประเมินผลงานประจำปีของหน่วยงานตรวจสอบภายใน

-   การกำกับดูแลกิจการ

  คณะกรรมการตรวจสอบได้สอบทานให้บริษัทฯ
  มีการบริหารงานตามหลักการของการกำกับดูแลกิจการที่ดี
  เพื่อให้การปฏิบัติงานมีความโปร่งใสสร้างความเชื่อมั่นให้แก่ผู้มีส่วนได้เสียทุกฝ่าย

-   การพิจารณาคัดเลือกผู้สอบบัญชีและการกำหนดค่าตอบแทน

  คณะกรรมการตรวจสอบได้พิจารณาคัดเลือกผู้สอบบัญชีและค่าตอบแทนประจำปี 2554
  โดยพิจารณาถึงคุณภาพงานสถานะของผู้สอบบัญชี
  ข้อจำกัดที่มีสาระสำคัญหรือข้อกำหนดของตลาดหลักทรัพย์ฯ
  หรือหน่วยงานอื่นที่เกี่ยวข้องรวมถึงผลการประเมินความเป็นอิสระของผู้สอบบัญชีในรอบปีที่ผ่านมา
  สำหรับค่าตอบแทนผู้สอบบัญชีนั้น ได้พิจารณาถึงขอบเขตความรับผิดชอบของผู้สอบบัญชี
  อัตราค่าตอบแทนของผู้สอบบัญชี สำนักงานอื่นๆ ที่เทียบได้

  ทั้งนี้คณะกรรมการตรวจสอบได้พิจารณาการปฏิบัติงานของผู้สอบบัญชีจาก บริษัท กรินทร์ ออดิท
  จำกัด ในรอบระยะเวลาบัญชีปีที่ผ่านมา เห็นว่าเป็นผู้มีความเข้าใจธุรกิจของบริษัทฯ เป็นอย่างดี
  ประกอบวิชาชีพด้วยความเป็นกลาง เป็นอิสระ และส่งมอบงานตรงต่อเวลาอย่างสม่ำเสมอ
  จึงพิจารณาคัดเลือกผู้สอบบัญชีจาก บริษัท กรินทร์ ออดิท จำกัด เป็นผู้สอบบัญชีของบริษัทประจำปี
  2554 อีกวาระหนึ่ง รวมทั้งพิจารณาค่าตอบแทนเสนอต่อคณะกรรมการบริษัท
  และนำเสนอที่ประชุมผู้ถือหุ้น เพื่อพิจารณาแต่งตั้งแล้ว โดยมีรายชื่อผู้สอบบัญชีดังนี้

1. นายเจษฎา หังสพฤกษ์ ผู้สอบบัญชีรับอนุญาต ทะเบียนเลขที่ 3759

2. นางสาววิมลศรี จงอุดมสมบัติ ผู้สอบบัญชีรับอนุญาต ทะเบียนเลขที่ 3899

3. นางสาวกรรณิการ์ วิภาณุรัตน์ ผู้สอบบัญชีรับอนุญาต ทะเบียนเลขที่ 7305

  สำหรับรอบระยะเวลาบัญชีสิ้นสุดวันที่ 31 ธันวาคม 2554
  ผู้สอบบัญชีที่ทำหน้าที่รับรองงบการเงินของบริษัทฯ ได้แก่ นางสาวกรรณิการ์ วิภาณุรัตน์

-   การปฏิบัติตามกฎเกณฑ์

  คณะกรรมการตรวจสอบได้สอบทานการดำเนินงานของบริษัทฯ ว่า
  เป็นไปตามข้อกำหนดและกฎหมายที่เกี่ยวข้องกับธุรกิจของบริษัทฯเช่น พ.ร.บ.
  หลักทรัพย์และตลาดหลักทรัพย์ พ.ร.บ.บริษัทมหาชน กฎหมายอื่นๆ ที่เกี่ยวข้อง และกฎเกณฑ์ต่างๆ
  ของหน่วยงานที่ทำหน้าที่กำกับดูแลการปฏิบัติงานของบริษัทฯ

-   รายการที่เกี่ยวโยงกัน หรืออาจมีความขัดแย้งทางผลประโยชน์

  คณะกรรมการตรวจสอบได้พิจารณาให้ความเห็นเกี่ยวกับการทำรายการที่เกี่ยวโยงกันหรืออาจมีความขัดแย้งทางผลประโยชน์ของบริษัทฯ
  ว่าการทำรายการมีความสมเหตุสมผลตามเงื่อนไขที่ตลาดหลักทรัพย์ฯ กำหนดไว้
  โดยคำนึงถึงประโยชน์ของผู้ถือหุ้นเป็นสำคัญ

คณะกรรมการตรวจสอบได้ปฏิบัติหน้าที่ด้วยความรอบคอบอย่างเป็นอิสระ
และแสดงความเห็นอย่างตรงไปตรงมา เพื่อประโยชน์สูงสุดขององค์กร
โดยไม่มีข้อจำกัดในการได้รับข้อมูล ทั้งยังได้รับการร่วมมือด้วยดีจากเจ้าหน้าที่ที่เกี่ยวข้องทุกฝ่าย
เพื่อให้เกิดความมั่นใจว่า การปฏิบัติหน้าที่ของคณะกรรมการตรวจสอบมีประสิทธิภาพ และประสิทธิผล
บรรลุตามวัตถุประสงค์ที่ได้รับมอบหมายจากคณะกรรมการบริษัท

  (นายพินิจ วุฒิพันธุ์)
  ประธานกรรมการตรวจสอบ